钦定古今图书集成/明伦汇编/官常典/第724卷 > 曾孝序〈子𬣙〉 陆有常 张侃 丁兴宗
## 钦定古今图书集成/明伦汇编/官常典/第724卷 > 曾孝序〈子𬣙〉 陆有常 张侃 丁兴宗

按《宋史忠义传》：“孝序字逢原，泉州晋江人。以荫补将
作监主簿，监泰州海安盐仓，因家泰州，累官至环庆
路经略安抚使。过阙，与蔡京论讲议司事，曰：‘天下之
财贵于流通，取民膏血以聚京师，恐非太平法’。京衔
之。时京方行结籴、俵籴之法，尽括民财充数，孝序上
疏曰：‘民力殚矣，民为邦本，一有逃移，谁与守邦’？京益”
怒，遣御史宋圣宠劾其私事，追逮其家人，鍜炼无所
得，但言约日出师，几误军期，削籍窜岭表。遇赦，量移
永州。京罢相，授显谟阁待制、知潭州。复以论猺事与
吴居厚不合，落职知袁州。寻复职，再知潭州。道州猺
人叛，乘高恃险，机毒，矢下石，官军不得前，于两山间
仆巨木，横累以守。孝序夜遣骁锐攀援而上，以大兵
继进，破平之。进显谟阁直学士，迁龙图阁直学士、知
青州。缮修城池，训练士卒，储峙金谷，有数年之备，金
人不敢犯。高宗即位，迁徽猷阁学士，升延康殿学士，
召赴行在。既而青州民诣南都借留，许之。先是，临胊
土兵赵晟聚众为乱，孝序付将官王定兵千人捕之，
失利而归。孝序责以力战自赎，定乃以言撼败卒，夺
门斩关入，孝序出据厅事，瞋目骂之，遂与其子宣教
郎𬣙皆遇害，年七十九。城无主，遂陷。知临淄县陆有
常率民兵拒守，死于阵。知益都县张侃、千乘县丞丁
兴宗亦死之。后赠孝序五官，为光禄大夫，谥“威愍。”子
𬣙承议郎；有常朝散郎，录其家一人；赠侃、兴宗二官，
官二子。